七夕
作者：李流謙
朝代：宋

paragraphs: 火金鏖攻電雷擊，風從西來火折北。
向來勝負吾已分，物極而顛勢其必。
露盤清濯房櫳秋，冰壺冷浸乾坤骨。
明河指點三星橫，天上靈期有幽約。
寒機軋軋終年思，危橋納納萬山隔。
不知今夕果何夕，洞房幽懽寸陰疾。
仙人與世當異馳，一念蕭然證無極。
情之所鍾豈其然，婉孌合匹此疑褻。
巫娥神力造化通，撫摩神禹授祕策。
百靈後先相開鑿，脫我蛟鰐骨再肉。
楚大夫玉何人哉，枕茵誣之神所殛。
姑置是事勿復問，一扇微凉萬金直。
有景如此可小了，况復我友一世傑。
其文如玉雅過之，共作清詩洗汙蔑。
兒曹瓜果羅庭除，拜祈天孫巧可乞。
何如侑我花前樽，得巧未必如得拙。
君看鳴鳩安鵲巢，大勝狡兔營三窟。